和張仲通追賦陪資政侍郎吳公臨虛亭燕集寄呈陜府祖擇之學士
作者：司馬光
朝代：宋

paragraphs: 吾家陜之北，陜事吾能說。
孤亭占城隅，形勝最殊絕。
雲消天宇空，極目鳥飛滅。
大河西北來，洶湧地脉裂。
萬里卷流沙，長驅走溟碣。
羣山勢離合，披靡隨曲折。
林薄带村墟，郊原如繡纈。
祠宮望神禹，閑田指虞芮。
高丘想巫咸，空巖懷傅說。
聖賢迹已遠，縹渺見風烈。
吳公昔爲守，治行瑩冰雪。
君從豐鎬來，華館息塵轍。
主人喜佳客，置酒升嵽嵲。
清歡浩無涯，燭至樽未撤。
誰知捧手辭，遽有幽明訣。
至今猶墮淚，遺愛滿耆耋。
擇之新下車，條教悉施設。
依然典刑在，先後如符節。
嗟予仕京邑，苟祿自羈紲。
丘壟翳荒松，三年灑掃缺。
求歸未能得，朝莫腸百結。
得君臨虛詩，彷彿見里闕。
何時往登臨，曠若目去䁾。
憂來復長吟，益使寸心折。